Bwindi Impenetrable nasjonalpark
Store norske leksikon,Geografi,Verdens geografi,Afrika,Ugandas geografi
Bwindi Impenetrable nasjonalpark ligger i det sørvestlige Uganda, nær grensen til Den Demokratiske Republikken Kongo og Rwanda, rundt 540 kilometer fra hovedstaden Kampala. Nasjonalparken ligger på kanten av Riftdalen, som strekker seg fra Malawi gjennom det vestlige Uganda og videre til Rødehavet. Bwindi Impenetrable nasjonalpark ble grunnlagt i 1991, og ble oppført på UNESCOs verdensarvliste i 1994.
Bwindi Impenetrable nasjonalpark er en av de mest besøke turistattraksjonene i Uganda med hoteller og overnattingsmuligheter i nærliggende nabobyer. Det arrangeres safarier for tilreisende som vil oppleve nasjonalparkens rike flora og fauna. Dyreliv Nasjonalparken er mest kjent for å være leveområdet til de utrydningstruede fjellgorillaene. Halvparten av bestanden lever i Bwindi Impenetrable nasjonalpark, mens resten av populasjonen lever i Virunga nasjonalpark, som ligger i nabolandene Rwanda og Den Demokratiske Republikken Kongo.Bwindi Impenetrable nasjonalpark er også hjem for rundt 350 fuglearter og 120 pattedyr. Blant annet lever sjimpanser, elefanter, bavianer og forskjellige antiloperaser i nasjonalparken. Vegetasjon og Klima Området som utgjør Bwindi Impenetrable nasjonalpark kan dateres 25 000 år tilbake i tid, og omfatter et areal på 321 kvadratkilometer. Nasjonalparken kjennetegnes av et tropisk klima med to årlige nedbørsperioder, og ligger på høyder mellom 1160 og 2607 meter over havet.Nasjonalparken er kjent for å ha et av de rikeste økosystemene i Øst-Afrika, og et av de få områdene i regionen hvor lavlands- og høylandsskog møtes. Bwindi Impenetrable nasjonalpark har flere enn 220 treslag, mer enn 100 bregnearter og et rikt mangfold av andre planter og vekster. I tillegg er nasjonalparken naturlig habitat for en rekke forskjellige arter av amfibier, krypdyr og sommerfugler. Les mer i Store norske leksikon Ugandas geografi Uganda Klima i Uganda Eksterne lenker UNESCO: Bwindi Impenetrable National Park